Tartu Ülikooli kunstiajaloo professori Juhan Maiste uus teos annab ülevaate kogu Eesti ala kunstiajaloost juba esimeste asukate siia jõudmisest u 9000 eKr kuni 20.sajandi alguseni. Tegu pole pelgalt kunstiajalooalase käsitlusega, vaid pigem Eesti kultuurilooga, kus lisaks peamistele saavutuste eritlemisele nii arhitektuuris, maalikunstis kui ka muudes  valdkondades kirjutatakse põhjalikult lahti nende taust ning asetatakse siin loodud teosed muu maailma kunstielu konteksti. Autor pühendab palju tähelepanu kõige tuntumatele kunstnikele ja nende teostele nagu näiteks Bernt Notke ja tema "Surmatants" Nigulistes ja arhitektidele nagu J. W. Krause ja tema Tartu Ülikooli peahoone, samuti antakse ülevaade tähtsamate Eesti linnade ja piirkondade kunsti- ja arhitektuurialasest kujunemisloost. Rohkete fotode ja teoste reproduktsioonidega illustreeritud raamat on  ühtaegu nii faktirohke monograafia kui ka ladus ja kaasakiskuv sissevaade Eesti ala kunsti- ja kultuuriellu.